**Antoñita La Singla** oik. **Antonia Singla Contreras** on Espanjan romaneihin kuuluva erittäin menestyksekkään kansainvälisen uran tehnyt flamencotanssija ja koreografi. Singlan uran huippuvuodet ajoittuvat 1960- ja 1970-luvuille. Singlan tarkka syntymävuosi ei ole kenenkään tiedossa, mutta sen arvellaan olleen vuosi 1948. 

Antonia Singla kuuroutui vain muutaman päivän ikäisenä, mutta oppi tanssimaan taputuksen rytmistä. Singla alkoi esiintyä 12-vuotiaana, ja hänestä tuli nopeasti suosittu Espanjassa. Hän kiersi 1960-luvun lopulla Festival Flamenco Gitanon kanssa Euroopan suurkaupunkeja. Singla rikkoi rajoja tanssimalla maskuliinisella tyylillä ja usein myös housuissa sekä yhdistämällä flamencon jazziin.

Nuoruus
-------

Antonia Singla syntyi isoon romaniperheeseen, ja hänellä oli 17 sisarusta. Hän kasvoi köyhissä oloissa Barcelonan slummikylässä Somorrostrossa, ja hänen isänsä Pierre Antoine jätti perheensä Antonian ollessa lapsi.

Antonia sairastui muutaman päivän ikäisenä aivokalvontulehdukseen, mikä aiheutti hänelle pahan kuulovamman. 

Antonia ei oppinut puhumaan, ja hänen vanhempansas pitivät häntä jälkeenjääneenä. Kun lapsi oli yhdentoista vanha, hänen äitinsä huomasi tytön tanssivan taidokkaasti peilin edessä. Äiti alkoi sen vuoksi epäillä, ettei tytär olekaan kehitysvammainen ja vei hänet lääkäriin. Lääkäri oli sitä mieltä, että Antonian kuulosta oli vielä jotain jäljellä, minkä vuoksi hänen olisi mahdollista oppia puhumaan. Antonia opetteli tämän jälkeen puhumaan. Hän osasi lisäksi lukea ihmisiä huulilta. Äiti opetti Antoniaa tanssimaan rumbaa, fandangondaa, buleríasia ja flamencoa.

Ura ja eläköityminen
--------------------

La Singla tanssimassa 1974.
Singla tanssi jo 12-vuotiaana barcelonalaisissa tavernoissa, ja esiintyi jo muutaman vuoden päästä tunnettujen flamencotaiteilijoiden, kuten kitaristi Paco de Lucían ja laulaja Camarón de la Islan, kanssa. Singla näytteli 14-vuotiaana elokuvassa *Los Tarantos*, joka oli 1963 ehdolla parhaaseen ulkomaalaisen elokuvan Oscariin.

Singla vietiin Barcelonasta Madridiin, missä hän tanssi tablao-ravintolassa Los Califas. Saksalaiset konserttipromoottorit havaitsivat Singlan Madridissa ja ottivat hänet vuonna 1965 perustettuun Festival Flamenco Gitano -ryhmään, joka lähti Euroopan-kiertueelle. Saksassa Singla sai mainetta maailman parhaana tanssijana, ja hän kiersi neljän vuoden ajan Eurooppaa ja esiintyi yli 30 kaupungissa.

Singlan isä Pierre hylkäsi uuden perheensä kuultuaan tyttärensä olevan flamencotähti, ryhtyi hänen managerikseen ja alkoi määrätä hänen elämästään. Pierre kohteli tytärtään kuitenkin kaltoin ja riisti tätä myös taloudellisesti. Lisäksi hän eristi Singlan tämän ystävistä ja pakotti hänet työskentelemään uupumuksen rajoilla. 

Singla meni 1970-luvulla naimisiin ja muutti miehensä kanssa Santa Coloma de Gramenetiin. Avioliiton solmimisen jälkeen Singlan isällä ei ollut enää määräysvaltaa tyttäreensä elämään. Singlan ura päättyi terveysongelmien vuoksi vain muutamaa vuotta myöhemmin, ja hän on sairastellut siitä lähtien.

Lähteet
-------

1. ↑  Flamencotanssija La Singla | Yle Areena *areena.yle.fi*. Viitattu 15.4.2024.
2. ↑  Ellie Howard: ‘La Singla’ Rewrites the Female Victim Narrative *Frieze*.  24.11.2023. Viitattu 15.4.2024. (englanniksi)
3. 1 2 3 4 5  Emilio Ferreiro: La Singla: One of the Best Flamenco Dancers in the World Was Deaf  3.5.2023. Unusualverse. Viitattu 12.4.2024. (englanniksi)
4. ↑  The moving life story of a legendary flamenco dancer Flamenco biënnale. Viitattu 12.4.2024. (englanniksi)
5. ↑  Ellie Howard: ‘La Singla’ Rewrites the Female Victim Narrative  24.11.2023. Frieze. Viitattu 12.4.2024. (englanniksi)
6. 1 2  Jorge Decarlini: La Singla: la bailaora sorda que llegó a lo más alto y desapareció sin dejar rastro *Público*.  8.12.2023. Viitattu 12.4.2024. (englanniksi)
7. 1 2  Eric Mandel: La Singla  30.10.2023. kunst+film. Viitattu 12.4.2024. (saksaksi)
8. 1 2  Philipp Engel: En busca de La Singla: salvaje, sorda y suprema *El Mundo*.  4.8.2020. Viitattu 12.4.2024. (englanniksi)
9. ↑  Flamencotanssija La Singla | Yle Areena *areena.yle.fi*. Viitattu 15.4.2024.
10. ↑  En busca de La Singla: salvaje, sorda y suprema *ELMUNDO*.  4.8.2020. Viitattu 15.4.2024. (espanjaksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |